text: Illa diu que a l'estat espanyol hi ha "normalitat democràtica amb recorregut de millora"
  Illa diu que a l'estat espanyol hi ha "normalitat democràtica amb recorregut de millora"
  El candidat del PSC a les eleccions del 14 de febrer, Salvador Illa, ha defensat que a Espanya hi ha plena normalitat democràtica tot i que "això no vol dir que no hi hagi recorregut de millora". En una entrevista a la Cadena SER, Illa ha replicat el vicepresident espanyol Pablo Iglesias, que va qüestionar al diari Ara que hi hagués normalitat democràtica perquè "els líders dels dos partits que governen Catalunya, l'un és a la presó i l'altre a Brussel·les". L'ex-ministre de Sanitat ha avisat que "no tot val" en campanya, però ha emmarcat les paraules del líder de Podem en un "anhel de perfeccionar la democràcia".
  El candidat ha defensat que "els índex més acreditats, com el 'The Economist'" reconeixen Espanya com una democràcia madura: "Això no vol dir que no hi hagi recorregut de millora, la perfecció no l'ha aconseguit ningú". I ha dit que a Catalunya també és així perquè "regeix l'estat de dret, i el que ha passat és per no haver-lo respectat".
  Davant la proposta del govern espanyol de despenalitzar els delictes d'expressió enmig del cas del raper lleidatà Pablo Hasél, Illa ha dit que comparteix la iniciativa i ha negat que s'estigui fent amb tints electoralistes: "Coincideix amb que aquesta persona ha d'ingressar a presó aviat", ha afegit.
  El cap de llista encara els darrers tres dies de campanya electoral i ha fet una crida a la mobilització per al 14-F. Considera que "no hi haurà tanta desmobilització com es diu". "Votar és segur si se segueixen totes les recomanacions", ha insistit.
  Illa ha reiterat que es presentarà a la investidura si guanya les eleccions i confia a poder presidir la Generalitat. Sobre Vox, ha dit que no farà dependre l'estabilitat del seu govern de la força d'ultradreta i que espera "que tampoc ho facin els altres": "Laura Borràs (JxCat) va votar amb Vox contra l'estat d'alarma", ha retret.
  El candidat ha insistit que amb els republicans pot arribar a negociar mesures socials però no des del govern, perquè tenen eixos "antitètics". Preguntat per si aquests vetos creuats poden condemnar els catalans a una repetició electoral, Illa ha dit que "no": "Hem de ser capaços de traduir en un esquema de Govern el que els catalans hagin expressat en forma de vot".
  Illa ha dit que el debat de TV3 va deixar-lo amb bon gust de boca perquè, malgrat ser "complicat" per la participació de nou candidats, va poder explicar la seva proposta.